open-index/open-wikipedia-markdown huggingface dataset:
Chow Chow

**Chow Chow** huwa razza ta' kelb li oriġinarjament ġie żviluppat fil-Mongolja madwar 4,000 sena ilu u wara ġie introdott fiċ-Ċina, fejn huwa riferut bħala *Songshi Quan* (Pinyin: sōngshī quǎn 鬆獅犬).

## Sidien famużi ta' Chow Chow
Sidien famużi ta' Chow Chow jinkludu Calvin Coolidge (it-tletin president tal-Istati Uniti), Elvis Presley, il-mara ta' Walt Disney, Martha Stewart u missier il-psikoanalista Sigmund Freud.

## Referenzi
Albert Marshall

**Albert Marshall** (Ħ'Attard, 1947) huwa awtur u direttur tad-drammi Malti.

## Studju
Studja s-Seminarju, l-Università ta' Malta, il-London Academy of Music and Dramatic Arts u Victoria University ta' Melbourne, l-Awstralja, mnejn kiseb l-M.A. fl-Istudji tal-Komunikazzjoni. Bejn l-1971 u l-1980 okkupa diversi karigi fix-xandir nazzjonali u kien l-ewwel kap Malti tal-Akkademja Nazzjonali tal-Arti Drammatika.

## Fl-Awstralja
Marshall emigra lejn l-Awstralja fl-1981. Għamel żmien reġista residenti fil-Victoria College of the Arts ta' Melbourne u kien l-ewwel Malti li dderieġa fis-Sydney Opera House. Kien jgħallem l-istudji tal-Komunikazzjoni f'Victoria University qabel irritorna Malta.

## Lura Malta
Irritorna Malta f'Novembru 1995 biex jieħu f'idejh it-tmexxija tar-Radju tal-Università u fl-istess ħin jgħallem l-istudji tal-Komunikazzjoni fl-Università ta' Malta. Marshall inħatar General Manager tal-PBS fl-1996. Fl-2004, Marshall emigra lejn il-Lussemburgu fejn ħadem bħala traduttur mal-Kummissjoni Ewropea. F'Novembru 2009 irtira u irritorna lejn Malta.

Marshall ippubblika għadd kbir ta' poeżiji f'kotba u antoloġiji tul il-medda taż-żmien
bejn il-ħolqien tal-Moviment Qawmien Letterarju, li tiegħu kien protagonist, fis-Snin
Sittin, u l-ktieb *Diaspora*, ġabra tal-poeżiji tiegħu miktubin bejn l-1967 u l-1996.
San Staniżlaw Martri

**San Staniżlaw Martri** (Szczepanow, Polonja, 26 ta' Lulju 1030 - Krakovja, Polonja, 11 ta' April 1079) huwa qaddis tal-Knisja Kattolika, ikkanonizzat mill-Papa Innoċenz IV fl-1253.

Imwieled minn ġenituri nobbli li għal ħafna żmien kienu bla tfal u li tawh trobbija reliġjuża tajba u ressquh bl-ezempju tagħhom lejn Alla. Meta kiber ġie ordnat saċerdot u mogħti kanonkat fil-katidral. Ħafna nies kienu jersqu lejn Alla minħabba l-prietki mqanqla tiegħu msaħħa b'ezempju tajjeb. Kemm il-poplu kif ukoll il-kleru kienu jfittxuh għall-pariri. Kien ġeneruż mal-foqra u mbotta ‘l quddiem ir-riformi religjuzi. 

## Isqof

L-isqof ta’ Krakovja xtaq jirreżenja u jċedilu postu iżda Staniżlaw insista miegħu biex ma jiħux dan il-pass. Imma meta l-isqof miet, huwa intgħażel minfloku għalkemm aċċetta biss għax ordnalu l-Papa. Kien kkonsagrat isqof fl-1072. Baqa' bl-istess ħeġġa, jgħallem, jirriforma u benefattur ġeneruż tal-fqar. Dan l-isqof miet martri meta safa maqtul mir-re Boleslav li qatlu hu stess fil-katidral waqt li kien qed iqaddes. L-isqof Stanislaw safa vittma għax ried jaqdi id-dmir tiegħu ta' mexxej tal-erwieħ bl-aktar mod rett. Ir-re Boleslav kien ħataf mara ta' waħda min-nobbli tiegħu, u ħadha fil-palazz tiegħu. Dan kien skandlu kbir għan-nies tal-Polonja. Minkejja li Staniżlaw widdbu biex jindem, Boleslav baqa' kif kien u l-isqof skumnikah. Ir-re ma felaħx għal din l-umiljazzjoni u żvoga l-qilla tiegħu meta daħal fil-katidral u qatlu b'idejh stess wara li s-suldati li hu ordna biex ineħħulu ħajtu qalulu li ma setgħux jagħmlu dan għax Staniżlaw kien imdawwar b'dija kbira divina. San Staniżlaw huwa l-Qaddis Patrun tal-Polonja.
Ester

**Ester** (Lhudi: אֶסְתֵּר), imwielda Ħadassa, hija l-eroj ta' wieħed mill-kotba tal-Bibbja, il-Ktieb ta' Ester. Skont il-Bibbja, hija kienet ir-reġina Lhudija, mart is-sultan Persjan Assweru (tradizzjonalment miżmum bħala Serse I). Il-ġrajja tagħha hija l-bażi tal-festa Lhudija tal-Purim.

## Fil-Bibbja

Il-Ktieb ta’ Ester wasal għandna f ’zewġ forom: forma qasira bil-Lhudi, miktuba fi tmiem il-ħakma Persjana, u forma twila miktuba bil-Grieg, maħduma fis-sena 78/77 qabel Kristu, u li l-Knisja aċċettat biż-żjidiet kollha. Dan il-ktieb jippreżentalna qisu dramm li jdur fuq xebba Lhudija, Ester, li minn eżiljata tasal biex issir Sultana tal-Persja. F’din l-istorja Ester issir il-protagonista tal-ħelsien tal-Lhud. F’dan id-dramm diversi huma l-protagonisti li jissemmew: hemm Mordekaj li kien Lhudi u li kien sar qaddej tas-Sultan Assweru wara li kixef konfoffa li kienet qiegħda ssir kontra tiegħu; hemm Ħaman, ministru tas-sultan li jitlob li kulħadd jitbaxxa quddiemu, ħaġa li Mordekaj jirrifjuta li jagħmel. Dan l-atteggjament ħaraq lil Ħaman li jilgħab lis-sultan u jġiegħlu jordna l-qerda ta’ Mordekaj u l-Lhud kollha tal-Persja; jtellà bix-xorti jum għal din il-qerda. Hu hawnhekk li tidħol Ester: imqanqla minn Mordekaj hija tidħol għal-Lhud quddiem is-sultan, minkejja l-periklu għal ħajjitha u ssalvahom. Ħaman jigi mgħallaq bil-forka li hu stess kien ordna li titlesta għal Mordekaj. Din il-ġrajja ssir okkazjoni ta’ festa għal-Lhud. Din il-grajja wasslet biex tigi mwaqqfa l-festa tal-Purim (xorti) (9, 20).

### Dramm Storiku

Kulħadd jaqbel li dan il-Ktieb ta’ Ester jippreżentalna dramm storiku: huwa maħluq biex jagħti raġunijiet storiċi u reliġjużi għal waħda mill-festi ż-żgħar tal-Lhud, dik tal-Purim. Din il-festa, li kellha u għad għandha aspett ta’ Karnival, fil-fatt kienet festa li kienet issir fost il-Lhud li ħelsu mill-qerda fil-pajjizi tal-Lvant, fi tmiem il-perjodu Persjan. Aktar tard din il-festa bdiet issir ukoll fil-Palestina. U biex il-festa jkollha bażi, awtur mhux magħruf, kiteb bil-Lhudi dan id-dramm, fit-tieni seklu qabel Kristu. Il-verżjoni Griega żiedet xi testi li ma kinux miġburin fid-dramm Lhudi. Huma żjidiet li riedu jagħtu aspett aktar reliġjuż lil dan id-dramm.
Xigħa

**Xigħa** (Għarbi: الشيعة) spelluta wkoll **Xiita** hija t-tieni l-akbar l-fergħa tal-Iżlam. Il-kelma "Xigħa" ġejja mill-Għarbi "*شيعة علي" (b'ittri Rumani: Xigħat Għali*)*,* *li tfisser segwaċi ta' [[Għali]].* Is-segwaċi ta' din il-fergħa tal-Iżlam jissejħu **Xigħi** jew **Xiiti.**

## Referenzi
Hidetoshi Nakata

**Hidetoshi Nakata** (bil-Ġappuniż: 中 英 寿 田; twield fit-22 ta' Jannar 1977) huwa eks-plejer tal-futbol Ġappuniż li lagħab bħala midfilder ma' diversi klabbs Ewropej. Hu hu deskritt bħala fost l-iktar plejers Ażjatiċi famużi tal-ġenearazzjoni tiegħu.

Nakata beda l-karriera professjonali tiegħu fl-1994. Fl-1997 u l-1998 rebaħ l-unur tal-Plejer tas-Sena tal-Konfederazzjoni Ażjatika. Barra minn hekk, rebaħ il-kampjonat Taljan mat-tim tar-Roma fl-uniku staġun li qatta' mal-klabb tal-belt kapitali. Fis-sena ta' wara, mat-tim ta' Parma, rebaħ il-Coppa Italia.

## Ħoloq esterni
*  
* 
*
John F. Marks

**John F. Marks** (Isla, 26 ta' Ġunju 1894 - Tas-Sliema, 14 ta' Settembru 1954) kien wieħed mill-intellettwali ewlenin li kellu l-Partit Laburista fil-bidu tiegħu fis-snin 20, li ta sehem kbir biex Jum il-Ħaddiem fl-1 ta' Mejju jiġi ċċelebrat f’Malta.

Bin Daniel, Lhudi mwieled f'Varsavja, il-Polonja, u Kunċetta mwielda Chetcuti. Studja l-Liċeo, il-Kulleġġ tat-Tarzna u wara daħal jaħdem bħala disinjatur fl-inġinerija fit-Tarzna.

## Politika

Kien president tal-Każin Laburista tal-Isla. Kien fl-Eżekuttiv tal-Partit mill-1925 'il quddiem u għamel żmien bħala Viċi President tal-Partit. 

### L-Ewwel ta' Mejju

Fil-ktieb tiegħu *Bandiera Ħamra: L-Ewwel ta’ Mejju f’Malta*, l-awtur Joe Borg iqis lil John Marks bħala l-magna li tat l-ewwel nifsijiet tal-ħajja lill-Ewwel ta’ Mejju f’Malta. Barra minn hekk jgħid li kieku ma kienx għal John F. Marks, forsi llum f’Malta ma niċċelebrawx Jum il-Ħaddiem. L-ewwel darba li l-Ewwel ta’ Mejju ġie ċċelebrat kien proprju fl-Isla fl-1926.

## Xogħlijiet

Kiteb ħafna f'ġurnali Laburisti jew Xellugin bħal *Il Cotra*. 

Kiteb ukoll:
* *Tejbilhom Ħajjithom* (1937)
* *Il Lingwa Nostra* (parodija) (1932)
Wara mewtu l-familja tiegħu tat is-saġġi tiegħu lill-Università ta' Malta bħala donazzjoni.

## Referenzi
Ġnien Botaniku ta' Mérida

Il-**Ġnien Botaniku ta' Mérida** (bl-Ispanjol: *Centro Jardín Botánico de Mérida*) huwa ġnien botaniku fil-belt ta' Mérida, il-Veneżwela.

Dan il-ġnien ġie fundat fl-1991 mill-Universidad de Los Andes bl-iskop li jippreserva il-fawna u l-flora u għar-riċerka. Ġie miftuħ għall-pubbliku fit-8 ta' Diċembru, 2002, u jokkupa 44 tomna li ngħatat mill-istess Università, u ġie maqsum f'żoni skont it-tip ta' flora li tinsab lokalment. Il-biċċa l-kbira taż-żona hi okkupata minn bosk ta' arżnu tal-post. Dan jinsab fil-parti ta' fuq tal-belt ta' Mérida bejn ix-xmajjar Albarregas u Mucujún

Il-kollezzjoni l-iktar importanti hi magħmula minn bromelji, li minnhom hemm iktar minn 100 speċi u 600 individwu; din hi l-ikbar kollezzjoni ta' bromelji fil-Veneżwela u fl-Amerika t'Isfel.

## Ħoloq esterni

*  Sit uffiċjali
* Mapep, stampi u informazzjoni fuq l-ort
Papa Ċelestinu V

Il-**Papa Ċelestinu V**, imwieled **Pietro da Morrone** (Molise, bejn l-1209 u l-1215 – Fumone, 19 ta' Mejju 1296), kien il-192 Papa tal-Knisja Kattolika għal inqas minn 4 xhur, bejn id-29 ta' Awwissu u t-13 ta' Diċembru 1294. Huwa meqjum bħala qaddis tal-Knisja Kattolika u t-tifkira tiegħu ssir fid-19 ta' Mejju.

## Eremita

Tliet lokalitajiet fil-Molise jgħidu li Ċelestinu twieled fihom: Isernia, Sant'Angelo Limosano u Sant'Angelo in Grotte. Jingħad li tilef lil missieru ta' eta' żgħira ħafna. Ta' 20 sena huwa mar jgħix ta' eremita, jitlob, jaħdem u jaqra l-bibbja. Huwa mexa mar-regola tal-Benedittini u kienu bosta l-eremiti l-oħrajn li kienu jfittxuh għall-pariri. Dan wasslu biex waqqaf il-Kommunità tal-Ispirtu Mqaddes ta' Maiella (*Celestini Benedettini*).

## Pontifikat

Intgħażel Papa fil-5 ta' Lulju, 1294, wara li għal sentejn sħaħ il-konklavi tal-kardinali ma setax jasal għal għażla. Meta huwa kien qalilhom li l-Mulej ma kienx qed jieħu pjaċir b'dan id-dewmien, il-kardinali għażluh Papa u ħa l-isem ta' Ċelestinu V. L-għan ewlieni tal-pontifikat tieghu kien li jirriforma lill-kleru, li ħafna minnhom kienu qed jinqdew bis-saċerdozju tagħhom biex jiksbu s-setgħat temporali. Il-pontifikat tiegħu kien wieħed qasir ħafna li dam 4 xhur biss.

## Riżenja

Nhar it-13 ta' Diċembru, 1294, Papa Ċelestinu rriżenja mill-kariga tiegħu, l-ewwel Papa li għamel dan fl-istorja tal-Knisja, wara Papa Ponzjanu|Ponzjanu]] (235), Benedittu IX (1045) u Girgor VI (1046).

## Mewt

Huwa miet fid-19 ta' Mejju, 1296. Indifen fil-knisja ta' Sant'Agata f'Ferentino. Aktar tard il-fdalijiet tiegħu ttieħdu fil-Knisja ta' Santa Maria di Collemaggio, fl-Aquila. Ġie iddikjarat qaddis fl-1313.  Huwa l-qaddis patrun tal-Aquila u ta' dawk li jillegaw il-kotba.
Pawlu Miki

**Pawl Miki** jew **Paulo Miki** (bil-Ġappuniż: パウロ三木; Tounucumada, c. 1562 – Nagasaki, 5 ta' Frar 1597) kien seminarista, martri u qaddis Kattoliku Ruman Ġappuniż. Kien membru Ġiżwita u hu wieħed mis-sitta u għoxrin matri tal-Ġappun.

## Bijografija

Imwieled qrib Kjoto minn familja nobbli Ġappuniża, hu rċieva l-magħmudija ta' ħames snin. Ta' 22 sena daħal mal-Ġiżwiti bħala novizz u studja fil-kulleġġi tal-ordni f'Azuchi u Takatsuki, u sar missjunarju. Madanakollu ma setax jiġi ordnat qassis minħabba li ma kienx hemm isqof fil-Ġappun.

Għall-bidu, l-awtorità tal-pajjiż ħalliet id-diffużjoni tal-Kristjaneżmu, imma fl-1587 id-dajmjo Ġappuniż, Toyotomi Hideyoshi, beżgħan mill-influwenza u l-intenzjonijiet tal-Ġiżwiti, beda jippersegwita lill-Kattoliċi. Miki kien mitfugħ il-ħabs f'Diċembru ta' dik is-sena, flimkien ma' żewġ sħab oħra Ġappuniżi tal-ordni tiegħu, sitt patrijiet missjunarji Spanjoli u s-sbatax-il dixxiplu lokali tagħhom, terzjarji Franġiskani. Hu u sħabu l-Kattoliċi kellhom jimxu 600 mil minn Kjoto għal Nagasaki, fejn tul dan il-vjaġġ kantaw it-talba tat-*[[Te Deum]]*. Mal-wasla tagħhom f'din il-belt bl-ikbar popolazzjoni ta' Kattoliċi fil-Ġappun, Miki ġie imsallab fil-5 ta' Frar 1597. Hu għamel l-aħħar diskors tiegħu fuq is-salib, u hu mifhum li hu ħafer lil dawk li qatluh. Imsallbin miegħu kien hemm ukoll Joan Soan (de Gotó) u Santiago Kisai, it-tnejn li huma membri tas-Soċjetà ta' Ġesù, flimkien ma' tlieta u tletin qassisin oħra u lajċi.

Hu ġie beatifikat, flimkien ma' sħabu martri, fl-14 ta' Settembru 1627 minn Papa Urbanu VIII. Aktar tard fl-1862, ġie kanonizzat minn Papa Piju IX. Il-festa liturġika tiegħu tiġi ċċelebrata fis-6 ta' Frar.

## Ħoloq esterni

*  Profil tal-qaddis fuq ''Patron Saints Index''
Hapoel Tel Aviv FC

**Hapoel Tel Aviv Football Club** (bl-Ebrajk: מועדון הכדורגל הפועל תל אביב‎) huwa klabb tal-futbol Iżraeljan mill-belt ta' Tel Aviv. Attwalment, il-klabb jinsab jilgħab fl-ogħla diviżjoni fl-Iżrael u jilgħab fil-grawnd tiegħu Bloomfield Stadium. Il-klabb, bit-tlettax-il kampjonat u tlettax-il Tazza tal-Istat, huma t-tieni l-aqwa klabb fil-pajjiż wara r-rivali tagħhom Maccabi Tel Aviv. Fl-1967, huma saru l-ewwel klabb li rebaħ il-Kampjonati Ażjatiċi tal-Klabbs.

## Ħoloq esterni

* Sit uffiċjali
Jamāhīriyya

**Jamāhīriyya** (bl-Għarbi: جماهيرية) hija kelma bl-Għarbi ġeneralment tradotta għal "reġim tal-mases". Dan it-terminu, neoloġiżmu introdott minn Muammar al-Gaddafi, huwa intiż sabiex jiddeskrivi tip ta' stat.

Fil-prattika, l-unika stat fejn dan it-terminu huwa applikat huwa l-Libja, liema Gaddafi huwa l-*Qāʼid* (Kap).

## Etimoloġija

Il-kelma *jamāhīrīya* ġejja minn jumhūrīya, li hija t-traduzzjoni bl-Għarbi għal "repubblika". L-element *jumhūr* – "pubbliku" – mill-kelma oriġinali ġiet mibdula għall-plural *jamāhīr* – "il-masses". Għalhekk, hi simili tat-terminu "Repubblika popolari".

## Kuntest

Il-gvern Libjan jistqarr li l-Libja hija demokrazija diretta mingħajr ebda partit politiku, immexxi mill-poplu permezz ta' kunsilli u komuni lokali. Minħabba li din is-sistema apparentament hija użata biss mil-Libja, it-terminuu *jamahiriya* hi użata biex tiddeskrivi dan it-tip ta' stat. It-traslitterazzjoni bil-Malti hija "Ġamaħirija"
Edward Maya

**Ilie Eduard Marian**, magħruf aħjar bħala **Edward Maya** (twieled fid-29 ta' Ġunju 1986) huwa mużiċist, produttur u kompożitur Rumen. Matul l-2009 kiseb popolarità kbira kemm fuq bażi Ewropew kif ukoll dak dinji bil-kanzunetta *[[Stereo Love]]*.

## Karriera

Matul l-2006, Maya ikkolabora ma' diversi artisti Rumeni u ħadem ukoll fuq il-kanzunetta *[[Tornerò]]* ta' Mihai Trăistariu fil-Festival tal-Eurovision 2006. Suċċessivament, fl-2008, ipproduċa l-album tal-grupp Akcent fejn ta d-daqqa t'id tiegħu fil-kompożizzjoni tas-siltiet *Stay with Me*, *That's My Name* u *Lover's Cry*.

Fis-sajf tal-2009, Maya ħareġ l-ewwel kanzunetta tiegħu bħala artist taħt l-isem ta' "Stereo Love". Din sparat għat-tieni post fir-Rumanija u aktar tard saret popolari f'ħafna klabbs imxerrdin madwar id-dinja. Il-kanzunetta rnexxielha tidħol fl-ewwel ħames postijiet tal-klassifiki mużikali ġewwa l-Awstrija, id-Danimarka, il-Finlandja, il-Ġermanja, l-Italja, l-Iżvezja, l-Iżvizzera, in-Norveġja, l-Olanda, ir-Renju Unit u Spanja. Fuq is-sit tal-YouTube il-vidjo uffiċjali ta' din il-kanzunetta laħaq total ta' 75 miljun viżta f'inqas minn tnax-il xahar, u rnexxielha tagħmel rekord ta' 52 ġimgħa fil-klassifika tal-aqwa 100 kanzunetta fl-Ewropa.

Fit-13 ta' Mejju, 2010, Maya ħareġ it-tieni kanzunetta tiegħu "This Is My Life", u aktar tard ifforma d-ditta diskografika tiegħu Mayavin Records. Nhar il-Milied tal-istess sena, Maya ħareġ it-tieni kanzunetta tiegħu "Desert Rain".

## Diskografija

### Albums

*2011 – *The Stereo Love Show*

### Diski

*2009 – *[[Stereo Love]]* (feat. Vika Jigulina)
*2010 – *[[This Is My Life]]*
*2010 – *Close to you* (feat. Eda)
*2010 – *[[Desert Rain]]* (feat. Vika Jigulina)

## Referenzi

## Ħoloq esterni
*
Trzebinia

**Trzebinia** hija belt fil-Polonja u tinsab fil-provinċja ta' Małopolskie.

## Ħoloq esterni
* Urząd miasta Trzebinia
Fábio Pereira da Silva

**Fábio Pereira da Silva**, magħruf ukoll bħala sempliċement **Fábio** jew **Fábio da Silva** (Petrópolis, 9 ta' Lulju 1990) huwa futboler li attwalment jilgħab bħala difensur laterali mat-tim ta' Nantes. Ma' ħuh tewmi, Rafael, kien jilgħabu flimkien ma' Manchester United wara li ffirmaw mal-klabb Ingliż fi Frar tal-2007.

## Karriera

Fábio beda l-karriera tiegħu fil-futbol bħala midfilder difensiv mal-klabb ta' Boa Esperança, però beda jilgħab bħala difensur laterali meta ngħaqad ma' Fluminense. Matul turnew tan-Nike li sar ġewwa Tokjo, il-prestazzjonijiet ta' Fábio u ta' ħuħ Rafael laqtu għajn il-klabb ta' Manchester United. Iż-żewġ klabb waslu fi qbil fuq it-trasferiment tal-plejers fi Frar tal-2007, u t-tewmin ingħaqdu mal-klabb Ingliż f'Jannar tal-2008 minkejja li kienu għadhom qatt ma dehru mal-ewwel tim tal-klabb Brażiljan.

Fábio kellu jistenna sal-24 ta' Jannar 2009, sabiex jagħmel id-debutt tiegħu li wasal fir-raba' rawnd tal-FA Cup kontra Tottenham Hotspur, mirbuħa 2–1 mit-tim tal-United. Madanakollu, l-ewwel logħba tiegħu kellha tintemm qabel minħabba li weġġa' fil-pexxun. Nhar is-16 ta' Awwissu, wasal id-debutt tiegħu fil-Premier League fil-logħba tal-ftuħ tal-istaġun 2009–10 kontra Birmingham City. Fl-1 ta' April, 2010, Fábio iffirma estensjoni tal-kuntratt li se jżommu mal-klabb sa Ġunju 2014. L-ewwel gowl tiegħu wasal fir-rebħa ta' 4–0 kontra Wigan Athletic li ntlagħbet fis-26 ta' Frar 2011. Nhar it-28 ta' Mejju 2011, Fábio beda l-finali tal-UEFA Champions League kontra Barcelona li United tilfu 3–1.

Fit-2 ta' Lulju 2012, fi sforz sabiex jikseb aktar esperjenza, hu ġie misluf lil Queens Park Rangers għal sena. Id-debutt tiegħu sar fl-ewwel ġurnata tal-kampjonat fit-telfa ta' 5–0 kontra Swansea City. L-ewwel gowl tiegħu mal-klabb ta' Londra wasal f'logħba mill-FA Cup, fit-telfa ta' 4–2 kontra MK Dons.

## Internazzjonali

Grazzi għall-prestazzjonijiet konvinċenti ma' Manchester United, Fábio ġie msejjaħ mal-Brażil nhar it-22 ta' Settembru 2011, u ddebutta kontra l-Kosta Rika nhar is-7 ta' Ottubru 2011 fir-rebħa ta' 1–0 għall-Brażil.

## Statistika

*Statistika korretta sat-12 ta' Mejju 2013*

## Unuri
### Klabb

;Manchester United
* Premier League: 2010–11
* FA Community Shield: 2010

## Referenzi

## Ħoloq esterni

*
Concepción (Ċili)

**Concepcion** hi belt ta' madwar 216,000 ruħ fiċ-Ċili.

## Demografija
Fl-2002 kienet tgħodd 216,061 ir-ruħ. Erja: 221.6km²

## Gallerija


Stampa:Arco de Medicina UdeC.jpg|
Stampa:Moderno Edificio en Concepción.jpg|
Stampa:Desembocadura del Biobío.jpg|
Stampa:Ex Catedral de Concepción.jpg|
Stampa:Biobus01.jpg|
Stampa:Hotel El Araucano.JPG|
Stampa:Plaza de Armas Concepción.jpg|


## Ħoloq esterni

*  Sit uffiċjali
L-Uffiċċju tal-Pubblikazzjonijiet tal-Unjoni Ewropea

L-**Uffiċċju tal-pubblikazzjonijiet tal-Unjoni Ewropea** (Uffiċċju tal-pubblikazzjonijiet) hu uffiċċju interistituzzjonali li għandu l-għan li jiżgura l-istampar tal-pubblikazzjonijiet tal-istituzzjonijiet tal-Komunitajiet Ewropej u tal-Unjoni Ewropea (UE) - Deċiżjoni 2009/496/KE, Euratom.

L-Uffiċċju tal-pubblikazzjonijiet ta' kuljum joħroġ il-Ġurnal Uffiċjali tal-Unjoni Ewropea fi 22 jew 23 lingwa (fl-Irlandiż meta l-pubblikazzjoni tkun meħtieġa), fenomenu uniku fid-dinja tal-istampa.

L-Uffiċċju jeditja u jikkoeditja pubblikazzjonijiet fil-kuntest tal-attivitajiet ta' komunikazzjoni tal-istituzzjonijiet.

Barra minn hekk, l-Uffiċju tal-Pubblikazzjonijiet joffri numru ta' servizzi onlajn li jagħtu aċċess għal tagħrif dwar il-liġi ta' l-UE (EUR-Lex), il-pubblikazzjonijiet ta' l-UE (EU Bookshop), ix-xiri pubbliku (TED), u r-riċerka u l-iżvilupp ta' l-UE (CORDIS).

## Ħoloq esterni

L-Uffiċċju tal-pubblikazzjonijiet tal-Unjoni Ewropea

Ted Is-Suppliment tal-Ġurnal Uffiċjali tal-Unjoni Ewropea

CORDIS

EUR-Lex Aċċess għal-liġi tal-Unjoni Ewropea

EU Bookshop Il-pubblikazzjonijiet kollha tal-UE li qed tfittex!
Jají

**Jají** (l-isem sħiħ **San Miguel de Jají**) hija belt turistika ewlenija tinsab fil-Muniċipalità ta' Campo Elías ġewwa l-istat ta' Mérida, fil-Veneżwela. Din il-belt tinsab mal-34 kilometru 'l bogħod mill-istess Mérida.

Il-villaġġ jikkonsisti minn djar fuq stil kolonjali flimkien ma' lukandi, mużew u knisja li wkoll hi mibnija fuq stil kolonjali, iddedikata lil San Mikiel Arkanġlu.

Il-belt ġiet fundata fl-1580 minn Bartolomé Gil Naranjo taħt l-isem ta' *San Pedro de Jají*. Suċċessivament, il-Kaptan García Varela reġa' ffundaha taħt l-isem ta' *San Miguel de Jají*, ad unur l-Arkanġlu Mikiel. Fl-1971 ġiet inawgurata Jají wara li fl-1968 beda r-rikostruzzjoni tagħha. Ir-restawr salva numru ta' faċċati, bibien, twieqi u żbarri oriġinali li jmorru lura għal iktar minn 400 sena.

## Ħoloq esterni

* Jaji Online
Oreste Calleja

**Oreste Calleja** hu drammaturgu kontemporanju Malti. Oreste Calleja twieled il-Ħamrun (Malta) u studja fil-Liċeo u l-Kulleġġ tal-Għalliema, San Mikiel (1964-66). Ħalla Malta fl-1974 u studja l-Universita' ta' Londra,  Birkbeck College, u fl-1990 attenda North Florida University, u Jacksonville University, Florida, fejn kiseb baċċellerat fl-Arti u l-Franċiż.

Calleja kien membru tal-Moviment Qawmien Letterarju fis-Sittinijiet. Fl-istess żmenijiet beda jikteb għar-radju, it-televiżjoni u l-palk. Qabel ma emigra fl-1974, ippubblika *Erba’ Drammi* (1972) li għadu jintuża fl-iskejjel sekondarji fil-korsijiet tal-letteratura Maltija. Wara li ġie lura Malta fl-1991 kiteb u ppubblika *Għasfur taċ-Ċomb* (1993), *Il-Belliegħa fil-Bir* (1994) u *U l-Anġlu Ħabbar... *(1995). L-aktar xogħlijiet reċenti ta' Calleja jidhru hawn taħt.

Is-suċċess ta' Calleja bħala drammaturgu hu dovut prinċipalment għall-integrazzjoni ta' stil realistiku ma' karatteristiċi simboliċi li jagħmlu d-drammi tiegħu universali.

## Xogħlijiet
### Drammi
*Anestesija (1969), 
*Għargħar (1979), 
*Ċens Perpetwu (1969), 
*Satira (1970), 
*Jum Fost l-Oħrajn (1970), 
*En Passant (1970), 
*Iġsmaiħirsa (1970)
*Għażiż Angelo (1971), 
*Erba’ Drammi (1972)
*Għasfur taċ-Ċomb (1993)
*Il-Belliegħa fil-Bir (1994),
*U l-Anġlu Ħabbar...(1995)
*Il-Festa bil-Bandieri (2002)
*Pawlu Redux (2004)

### Xeneġġjaturi
* 1 - Skart (2015),
* 2 - 3 Siltiet (2015),
* 3 - Ghasfur taċ-Ċomb (verżjoni xeneġġjata) (2016).

## '''Premji Letterarji 2002 u 2004'''
Il-Festa bil-Bandieri (2002) u Pawlu Redux (2004)  rebħu l-premju fis-snin rispettivi għad-drama fil-Premji Nazzjonali tal-Ktieb.

## Referenzi

## Ħoloq esterni

* www.orestecalleja.com
Daniel Van Buyten

**Daniel Van Buyten** (twieled fis-7 ta' Frar 1978) huwa eks-futboler Belġjan li kien jilgħab bħala difensur ċentrali.

## Karriera

Wara li beda l-karriera tiegħu ma' Charleroi ġewwa l-Belġju, aktar tard ingħaqad ma' Standard Liège fejn matul iż-żmien żviluppa bħala wieħed mill-aqwa difensuri fil-kampjonat nazzjonali. Fl-2001, waslet il-qabża l-kbira meta ingħaqad ma' Olympique Marseille ġewwa Franza għal somma ta' 12-il miljun ewro. Ma' dan il-klabb hu kopra l-irwol ta "difensur-attakkant", fejn barra d-daqqiet ta' ras tajbin li kellu, kien jipposjedi xuttijiet qawwijin. Għall-istaġun 2003–04 ġie msellef lill-klabb Ingliż ta' Manchester City, esperjenza li ratu biss jilgħab ħames logħbiet fil-kampjonat.

Fl-2004, hu ngħaqad ma' Hamburg fejn fiż-żewġ staġuni li qatta' mal-klabb irfina r-reputazzjoni tiegħu fil-Bundesliga. Din ir-reputazzjoni attirat lil Bayern Munich, li fl-2006 akkwistawh fejn iffirma kuntratt li kien se jżommu mal-klabb Bavarjan sal-istaġun 2009–10. Minkejja l-kompetizzjoni qawwija li kienet teżisti għal post regulari fl-iskwadra, Van Buyten żviluppa ma' Lúcio koppja difensiva affidabbli, li kienet il-preferuta tal-kowċ Ottmar Hitzfeld. L-ewwel gowl tiegħu wasal fid-9 ta' Diċembru, 2006, hekk kif il-gowl tiegħu issiġilla r-rebħa ta' 2–1 kontra Energie Cottbus. Madanakollu, l-ikbar kontribuzzjoni tiegħu fl-ewwel staġun tiegħu waslet fiċ-Champions League meta nhar it-3 ta' April, 2007, skorja darbtejn (wieħed minnhom fl-aħħar minuta) fl-ewwel leg tal-kwarti tal-finali barra minn darhom kontra Milan.

Fiż-żewġ staġuni li segwew hu sab postu iktar fuq il-bank tas-sostituti. Bit-tluq ta' Lúcio, għall-istaġun 2009–10 il-kowċ Louis van Gaal ta post regulari lil Van Buyten li beda jifforma koppja difensiva ma' Martin Demichelis. Dan l-istaġun kien immarkat bil-finali tal-UEFA Champions League, fejn hu lagħab il-logħba sħiħa minkejja li Bayern ħarġu telliefa.

Fi Frar tal-2010, Bayern Munich ħabbru li Van Buyten iffirma kuntratt ġdid li se jżommu mal-klabb sal-2012.

## Internazzjonali

Van Buyten issejjaħ għall-ewwel darba mat-tim nazzjonali Belġjan fl-2001 u kien fl-iskwadra magħżula għat-Tazza tad-Dinja 2002.

## Ħajja privata

Missieru, Franz, kien lottatur popolari Belġjan fl-Ewropa bejn l-1960 u l-1980. Ommu, Renate, hija ta' nazzjonalità Ġermaniża.

## Unuri

;Hamburger SV
* Tazza Intertoto: 2005

;Bayern Munich
* Bundesliga: 2007–08, 2009–10, 2012–13, 2013–14
* DFB-Pokal: 2007–08, 2009–10, 2012–13, 2013–14
* DFB-Ligapokal: 2007
* DFL-Supercup: 2010, 2012
* UEFA Champions League: 2012-13
* Super Cup Ewropea: 2013
* Tazza tad-Dinja għall-Klabbs: 2013

## Ħoloq esterni

* 
*
Hamit Altıntop

**Hamit Altıntop** (twieled fit-8 ta' Diċembru 1982) huwa eks-plejer tal-futbol Tork u membru fl-Assoċjazzjoni tal-Futbol Torka, imwieled il-Ġermanja. Matul il-karriera tiegħu kien midfilder versatili fejn kien kapaċi jilgħab kemm fi rwol difensiv u wkoll f'dak offensiv, u fuq iż-żewġ faxex. Għandu ħuh tewmi, Halil Altıntop, li hu wkoll futboler.

## Karriera

### Schalke

Altıntop beda l-karriera professjonali tiegħu fil-futbol, flimkien ma' ħuh, mal-klabb Ġermaniż ta' Wattenscheid. Fl-2003 hu issieħeb ma' Schalke 04 fejn kien jilgħab primarjament bħala midfilder difensiv. Aktar tard, matul is-suq tat-trasferimenti tal-2006–07 ħuh ingħaqad miegħu wara li ffirma minn ma' Kaiserslauten. Dak l-istaġun kellu jintemm b'Schalke fit-tieni post, żewġ punti biss 'il bogħod mir-rebbieħa eventali tal-Bundesliga, VfB Stuttgart.

### Bayern Munich

Fl-istaġun 2007–08, Bayern Munich għamlu l-akkwist tas-servizzi ta' Altıntop meta ingħaqad b'xejn mill-klabb preċedenti tiegħu. L-ewwel gowl tiegħu wasal fl-ewwel logħba tiegħu għal Bayern kontra ċ-ċampjins Brażiljani, São Paulo, gowl li ta r-rebħa ta' 2–1 lit-tim Bavarjan.

Fil-kampanja 2009–10 tal-UEFA Champions League, Bayern Munich laħqu l-finali kontra Inter tal-Italja, finali li ntlagħbet fit-22 ta' Mejju, 2010. Altıntop kien skjerat mal-ewwel ħdax, għalkemm ġie sostitwit għal Miroslav Klose wara 63 minuta logħob.

Nhar it-2 ta' Ġunju, 2010, hu iffirma estensjoni tal-kuntratt għal sena oħra.

### Real Madrid

Nhar id-19 ta' Mejju, 2011, tħabbar li Altıntop kien se jingħaqad b'xejn ma' Real Madrid fejn iffirma kuntratt ta' erba' snin. Iddebutta fil-logħba miċ-Champions League kontra Ajax nhar is-27 ta' Settembru bħala sostitut għal Mesut Özil. Fil-kampjonat lagħab l-ewwel logħba tiegħu kontra Real Betis fil-15 ta' Ottubru, fejn daħal fit-78 minuta għal Cristiano Ronaldo. L-ewwel gowl tiegħu wasal fit-18 ta' Diċembru kontra Sevilla minn assist ta' Xabi Alonso.

### Galatasaray

Fit-13 ta' Lulju, 2012, il-klabb Tork ta' Galatasaray iffirmawh għal €3.5 miljun minn Real Madrid.

## Internazzjonali

Altıntop lagħab iktar minn ħamsin  darba man-tim nazzjonali Tork. Hu kien strumentali fl-avventura tat-tim matul il-Kampjonati Ewropej 2008 fejn barra li lagħab il-ħames partiti tat-Turkija, assista t-tliet gowls fir-rebħa ta' 3–2 fuq ir-Repubblika Ċeka. Fi tmiem it-tornew, il-prestazzjonijiet tiegħu ġew ippremjati b'post fit-"Tim tat-Tornew" tal-UEFA.

F'Jannar tal-2001, Altıntop rebaħ l-unur tal-Gowl tas-Sena tal-FIFA 2010 (magħruf aħjar bħala l-*FIFA Puskás Award*) wara x-xutt spettakolari tiegħu fil-partita kontra l-Każakistan ta' Settembru 2010 valida għall-kwalifikazzjoni għall-Euro 2012.

Nhar it-30 ta' Marzu, 2011, hu libes għall-ewwel darba l-faxxa ta' kaptan fir-rebħa ta' 2–0 kontra l-Awstrija.

## Unuri

### Klabb

;Schalke 04
* Liga-Pokal: 2005

;Bayern Munich
* Bundesliga: 2007-08, 2009-10
* DFB-Pokal: 2008, 2010
* Liga-Pokal: 2007
* DFL-Supercup: 2010

;Real Madrid
* La Liga: 2011–12

;Galatasaray
* Süper Kupa: 2012

## Referenzi

## Ħoloq esterni

* 
* 
*
Roland Linz

**Roland Linz** (twieled fid-9 ta' Awwissu 1984) huwa eks-plejer tal-futbol Awstrijakk li kien jilgħab bħala attakkant.

## Karriera

Linz beda l-karriera fil-futbol mal-klabb tal-lokal, DSV Leoben. Ta' ħmistax-il sena ittrasferixxa l-Ġermanja, fejn kompla l-avventura tiegħu mal-klabb Bavarjan ta' TSV 1860 München.

Sentejn wara, Linz reġa' rritorna lura ma' DSV Leoben, fejn fis-sentejn ta' wara skorja 27 gowl fi 53 logħba. Il-forma tajba tiegħu fit-tieni diviżjoni kienet biżżejjed biex fl-2001 Austria Wien akkwistaw il-firma tiegħu. Mal-klabb mill-belt kapitali Awstrijaka, Linz gawda mill-ewwel suċċessi fejn rebaħ il-Bundesliga u t-Tazza. Wara sentejn fejn ġie misluf lil tliet timijiet differenti, Linz irritorna lura ma' Austria Wien fejn din id-darba reġa' rebaħ iż-żewġ titli kif ukoll kien ir-rebbieħ tal-klassifika tal-aqwa skorers. Kien f'dan iż-żmien li Linz stabilixxa ruħu mat-tim nazzjonali.

Wara prestazzjonijiet eklatanti kemm fuq bażi ta' klabb kif ukoll man-nazzjonal, Linz eventwalment iffirma ma' Boavista fil-Portugall matul is-sajf tal-2006 fejn iffirma kuntratt ta' tliet snin. Fl-ewwel staġun skorja għaxar gowls, u sussegwentament ingħaqad ma' Braga. Ma' Braga barra li skorja ħdax-il gowl fil-kampjonat, sab ix-xibka ħames darbiet oħra fit-Tazza UEFA 2007–08. Wara li tilef l-importanza tiegħu mal-iskwadra ta' Braga, hu ġie msellef f'Jannar tal-2009 lil Grasshopper Club Zürich. L-ewwel logħba tiegħu kienet fid-*derby* ta' Żurigu kontra FC Zürich, fejn skorja gowl però safa mkeċċi wara żewġ ammonizzjonijiet.

Wara esperjenza fit-Turkija ma' Gaziantepspor hu reġa' rritorna lura lejn art twelidu u ma' Austria Wien fl-2010.

## Internazzjonali

Linz iddebutta mat-tim nazzjonali Awstrijakk fir-rebħa ta' 2–0 kontra s-Slovakkja tas-27 ta' Marzu, 2002. F'Settembru 2007, Linz għamel sfog pubbliku kontra l-president tal-federazzjoni Awstrijaka Friedrich Stickler u ħabba f'hekk spiċċa barra mis-selezzjoni għal tmintax-il xahar. Hu ġie magħżul mal-iskwadra għall-Kampjonati Ewropej 2008, fejn lagħab fit-tliet partiti tal-grupp minkejja li qatt ma sab ix-xibka.

## Unuri

;Austria Wien
* Bundesliga: 2002–03, 2005–06
* ÖFB-Stiegl-Cup: 2002–03, 2005–06

## Ħoloq esterni

* 
*
Gżejjer Solomon

Il-**Gżejjer Solomon** (bl-Ingliż: Solomon Islands; bl-Pijin: Solomon Aelan) huma pajjiż gżira indipendenti li jinsab fl-Oċeanja, fil-Melanesja tradizzjonali. Hija parti mill-Commonwealth tan-Nazzjonijiet. It-territorju tiegħu huwa magħmul minn aktar minn 990 gżira, li minnhom sitta għandhom wiċċ akbar, imqassma l-aktar fl-arċipelagu tal-istess isem, li jinsab fix-Xlokk tal-Papwa Gwinea l-Ġdida, u fit-tramuntana tal-Vanwatu.
Papwa Gwinea l-Ġdida

**Papua New Guinea** hi nazzjon fl-Oċean Paċifiku. Il-belt kapitali hi Port Moresby, imsejjaħ uffiċjalment l-Istat Indipendenti tal-Papwa New Guinea (bl-Ingliż: Independent State of Papua New Guinea; fit-Tok Pisin: Independen Stet bilong Papua Niugini; fil-hiri motu: Papua Niu Gini), huwa pajjiż sovran fl-Oċeanja li tokkupa n-nofs tal-lvant tal-gżira ta' Gwinea l-Ġdida  u numru kbir ta' gżejjer li jinsabu madwarha. In-nofs l-ieħor tal-gżira jappartjeni għall-Indoneżja, u huwa magħmul mir-reġjun imsejjaħ Western Gwinea l-Ġdida. Papwa Gwinea tinsab fit-tramuntana tal-Awstralja, fil-punent tal-Gżejjer Solomon u fil-Lbiċ tal-Oċean Paċifiku, f'reġjun definit mill-bidu tas-seklu 19 bħala Melanesja.
Kalċidon Agius

**Kalċidon Agius** (twieled fid-19 ta' Ottubru 1917 – miet fl-24 ta' Mejju 2006) kien Speaker tal-Parlament Malti mill-1978 sal-1982, u serva darbtejn bħala Aġent President tar-Repubblika.

L-iżgħar fost seba' aħwa, għex dejjem f'raħal twelidu, in-Naxxar. Kien miżżewweg lil Salvina Grech, u kellhom ħames ulied: Ġużi, Karmenu, Victor, Ċensu u Fredu.

## Politika
Kalċidon Agius kien beda jinteressa ruħu fil-politika u kien attiv mal-Partit Laburista sa minn meta kien għadu żagħżugħ. Kien elett fil-Parlament fl-1953 u fl-1955, id-darbtejn f'elezzjonijiet każwali, biex jimla l-post vakat minn Ġużè Flores. Reġa' ġie elett fil-legiżlaturi tal-1966 u tal-1971.

Bejn Jannar 1978 u Frar 1982, serva bħala Speaker tal-Kamra tar-Rappreżentanti, u għal darbtejn inħatar Aġent President tar-Repubblika. Matul is-sena 1979, huwa kien mexxa delegazzjonijiet parlamentari fiċ-Ċina u r-Rumanija. 

Wara li kien irtira mill-politika, serva għal sentejn bħala Kummissarju ghall-{ustizzja. Fl-1996 inħatar Kumpann tal-Ordni Nazzjonal tal-Mertu.

## Letteratura
Kalċidon Agius kien magħruf sew għat-teledrammi u d-drammi li kiteb u ppreżenta fuq it-televixin u r-radju. Fost id-drammi tiegħu: *Porvli lejn in-Nar* (1995); *Rikatt* (1979); *Boomerang* 1980; *Riperkussjonijiet* (1981) u *Delitt fil-Kamra tal-Banju* (1982).

## Mewtu
Il-Mexxej tal-Partit Laburista Alfred Sant, iddeskriva lil Kalċidon Agius bhala li kien wiehed mill-protagonisti ewlenin fil-ġlieda li wettqet il-klassi tal-ħaddiema matul is-snin biex tikseb għal pajjiżna drittijiet demokratiċi, s-sovranità tal-poplu taghna u l-ġustizzja socjali ghall-pajjiz kollu kemm hu. Kien bniedem li minkejja li fit-termini ta' kif jitkejlu l-preferenzi socjali f'pajjiżna, kien minn taħt, għaraf jikkoltiva t-talenti tiegħu biex bihom ikun jista' jiddefendi bl-aħjar mod l-interessi tal-ħaddiema sħabu. Għal snin twal, Kalċidon Agius kien difensur qawwi u qalbieni tad-drittijiet tal-haddiema shabu, minkejja li garrab perskuzzjoni qalila u minkejja li dak li kien qiegħed jagħmel pogga theddida kontinwa fuq il-futur tal-familja tiegħu. Bħala politiku u bhala Parlamentari, huwa ta xhieda shiha matul is-snin ta' ħidma dedikata, ta' tenacità ezemplari u ta' determinazzjoni shiha. U sab ukoll zmien matul hajtu biex anki jikkontribwixxi għall-ħidma letterarja u drammatika f‘pajjiżna. “Jien li sirt nafu fl-aħħar fażi tal-karriera tiegħu u ta' ħajtu, bqajt dejjem ngħożż il-ġenerożità tiegħu u l-lealtà feroċi li baqa' juri sa l-aħħar lejn l-ideali tal-Partit Laburista. Kont inqisu bħala wieħed mill-ħbieb kbar tiegħi.”
Indoneżja

L-**Indoneżja** (), uffiċjalment **ir-Repubblika tal-Indoneżja** (Indoneżjan: *Republik Indonesia*), hija reppublika unitarja sovran u pajjiż transkontinentali fix-Xlokk tal-Asja u fl-Oċeanja. Jinsab bejn l-Oċean Indjan u l-Oċean Paċifiku, L-Indoneżja hija l-akbar pajjiż gżira fid-dinja li tinkludi madwar 17,508 gżejjer. Il-pajjiż għandhu popolazzjoni b'aktar minn 261 miljun ruħ u r-raba' l-aktar pajjiż popolat fid-dinja, l-aktar pajjiż popolat tal-Austronesian kif ukoll l-aktar pajjiż b'maġġoranza Musulmana. L-akbar popolata gżira fid-dinja, Java fiha aktar minn nofs il-popolazzjoni tal-pajjiż.

L-Indoneżja hija repubblika, b'leġiżlatur elett u president. Il-pajjiż għandhu 34 provinċji. L-aktar belt popolata fil-pajjiż u l-belt kapitali hi Ġakarta li wkoll l-aktar belt popolata fix-Xlokk tal-Asja u t-tieni fl-Asja. Il-pajjiż għandhu l-fruntieri tal-art mal-Papwa Gwinea l-Ġdida, Timor tal-Lvant u l-Malażja. Pajjiżi ġirien oħra jinkludu lil Singapor, Filippini, Awstralja, Palaw u t-territorju Indjan tal-Gżejjer Andaman u Nicobar.

L-Indoneżja hija membru fundatur tal-ASEAN u membru tal-ekonomiji maġġuri G-20. L-ekonomija Indoneżjana hija s-sittax l-akbar skont il-PGD nominali u l-ħmistax l-akbar mix-xiri tal-parità tas-saħħa.

## Referenzi
Premju Nobel għall-Fiżika

Il-**Premju Nobel għall-Fiżika** huwa wieħed mill-ħames Premjijiet Nobel li jingħata kull sena mill-Akkademja Rjali Żvediża tax-Xjenzi. L-ewwel rebbieħ ta' dan l-unur kien il-Ġermaniż Wilhelm Conrad Röntgen fl-1901. Dan il-premju jiġi mogħti f'ċerimonja annwali ġewwa Stokkolma nhar l-10 ta' Diċembru, l-anniversarju tal-mewt ta' Alfred Nobel, li għalih huma msemmijin dawn il-premjijiet.

## Rebbieħa

## Ħoloq esterni

* Lista tar-rebbieħa tal-Premju Nobel għall-Fiżika
Marvin Ogunjimi

**Marvin Ogunjimi** (Mechelen, 12 ta' Ottubru 1987) huwa plejer tal-futbol Belġjan li jilgħab bħala attakkant.

## Karriera

Ogunjimi iddebutta fl-ogħla diviżjoni Belġjana bil-flokk ta' Genk, fejn fl-ewwel tliet staġuni lagħab tmien logħbiet. Fl-2007 ġie ċedut taħt il-formola ta' self għal sena mal-Olandiżi ta' Waalwijk fejn sab ix-xibka 10 darbiet f'27 partita. Lura ma' Genk, hu stabilixxa ruħu mal-ewwel tim fejn fl-2009 rebaħ it-Tazza tal-Belġju.

Mat-tim nazzjonali Belġjan iddebutta fit-8 ta' Ottubru, 2010, fen skorja gowl fil-pari ta' 4–4 kontra l-Awstrija. Erbat ijiem wara skorja doppjetta fir-rebħa ta' 2–0 kontra l-Każakistan.

## Unuri

### Klabb

;KRC Genk
* Coupe de Belgique: 2008–09
* Jupiler Pro League: 2010–11
* Supercup tal-Belġju: 2011

## Ħoloq esterni
*
Knisja Katidrali ta' Għawdex

Il-**Katidral ta' Għawdex** huwa l-ogħla knisja fil-gżira ta’ Għawdex u s-sede uffiċċjali tal-Isqof ta’ Għawdex, hekk kif promulgat mill-Papa Piju IX fl-1864. Il-Katidral preżenti jinsab fil-belt iffortifikata taċ-Ċittadella, u nbena fuq pjanta tal-arkitett Malti Lorenzo Gafà bejn l-1697 u l-1711. Hi t-tieni knisja f'Għawdex mibnija fil-forma ta' salib Latin wara dik ta' San Ġorġ fl-1678. Qabel il-bini preżenti kien hemm knisja oħra li ġġarrfet f’terremot qalil fl-1693. L-istoriku Agius de Soldanis jgħid li xi ħadd kien qallu li waqt it-tħaffir għall-pedamenti tal-Katidral preżenti nstabu fdalijiet ta’ dak li jingħad li kien tempju Ruman iddedikat lill-alla Ġunone. 

Il-Katidral iservi wkoll ta’ waħda miż-żewġ parroċċi prinċipali tal-Belt Victoria, dik ta' San Ġorġ Martri u din tal-Assunzjoni ta' Marija. Il-Katidral hu kkunsidrat minn bosta bħala l-Knisja Ewlenija u Omm il-Knejjes tal-gżira, għalkemm is-suġġett għadu kontroversjali sal-lum. Fl-1991, il-Papa Ġwanni Pawlu II sar l-ewwel kap tal-Knisja Kattolika Rumana li għamel żjara uffiċċjali fil-Knisja Katidrali. 

Preżentament, l-Isqof fil-kariga huwa l-E.T. Mons. Anton Teuma, filwaqt li l-Arċipriet huwa l-Mons. Ġużeppi Attard. L-Arċidjaknu tal-Kapitlu Katidrali huwa l-Mons. Giovanni Bosco Gauci. Nhar l-14 t'Awwissu 2011, il-knisja tkun qed tiċċelebra t-300 sena anniversarju mill-ftuħ tagħha.
Erwin Hoffer

**Erwin Hoffer** (twieled fl-14 ta' April 1987) huwa plejer tal-futbol Awstrijak li jilgħab bħala attakkant.

## Karriera

Hoffer beda l-karriera professjonali ta' sbatax-il sena ma' Admira Wacker qabel ma ngħaqad ma' Rapid Wien wara żewġ staġuni. L-ewwel staġun kien wieħed deludenti fejn skorja biss 4 darbiet f'21 logħba. Però, l-istaġun 2007–08 rah jiskorja 10 gowls, fosthom tripletta kontra Red Bull Salzburg fir-rebħa storika ta' 7–0. F'dan l-istaġun rebaħ għall-ewwel darba l-Bundesliga Awstrijaka.

Hoffer ikkonferma ruħu l-istaġun ta' wara fejn din id-darba skorja 27 gowl f'34 logħba, fejn spiċċa wkoll fil-ħdax-il post fil-klassifika għaż-Żarbuna tad-Deheb 2009.

Nhar it-28 ta' Lulju, 2009, il-klabb Taljan ta' Napoli uffiċjalizza l-akkwist ta' Hoffer b'kuntratt ta' ħames snin. Id-debutt mat-tim Naplitan wasal fis-16 ta' Awwissu, 2009, fil-konfront kontra Salernitana, validu għat-tielet rawnd tal-Coppa Italia fejn skorja l-aħħar gowl fir-rebħa ta' 3–0. L-ewwel logħba tiegħu fil-kampjonat waslet kontra Livorno fit-30 ta' Awwissu, 2009. L-ewwel staġun tiegħu fl-Italja ftit li xejn sab spazju, u sussegwentament ġie imsellef lil Kaiserslautern fil-Bundesliga Ġermaniża għall-istaġun 2010–11.

## Internazzjonali

Hoffer kien parti mit-tim nazzjonali tal-Awstrija magħżul biex jilgħab matul il-Kampjonati Ewropej 2008, fejn lagħab biss logħba waħda biss kontra l-Ġermanja fi Vjenna. L-ewwel gowls mat-tim nazzjonali waslu fl-1 ta' April, 2009, meta skorja doppjetta fir-rebħa ta' 2–1 kontra r-Rumanija valida għall-kwalifikazzjoni għat-Tazza tad-Dinja 2010.

## Unuri

### Klabb

;Rapid Wien
* Bundesliga Awstrijaka: 2008

## Referenzi

## Ħoloq esterni
*
Kwistjoni tal-Lingwa f'Malta

Il-**Kwistjoni tal-Lingwa** kienet perjodu ta’ diżgwid fl-istorja ta’ Malta bejn is-snin 1878 u 1940, u ċċentrat madwar l-argument ta’ liema lingwa kellha tkun dik prinċipali fil-gżejjer Maltin bejn it-Taljan u l-Ingliż. Dan id-diżgwid wassal għal numru ta’ ġrajjiet u effetti storiċi li għenu sabiex jiġu ffurmati l-ewwel partiti politiċi f’Malta: il-Partit Riformista ta’ Sigismondo Savona, u l-Partito Anti Riformista ta’ Enrico Mizzi. Il-Partito Anti Riformista biddel ismu fl-1884 ghall-Partito Nazionale, illum Partit Nazzjonalista.
Glen Vella

**Glen Vella** (Birkirkara, 14 ta' Mejju 1983) huwa kantant Malti.

## Karriera
Glen Vella ħa sehem għall-ewwel darba fil-Kanzunetta Maltija għall-Ewropa fl-2005 bil-kanzunetta "Appreciate". Wara tliet tentattivi f'dan il-festival, li jinkludu t-tielet post fl-2009 (mal-grupp Q) u t-tieni post fl-2010 bil-kanzunetta "Just A Little More Love", hu rebaħ id-dritt li jirrapreżenta lil Malta fil-Festival tal-Eurovision 2011 meta rebaħ il-finali nazzjonali bil-kanzunetta "One Life". Fis-serata tas-semifinali Glen kanta fil-ħdax-il post, però naqas li jsib postu mal-ewwel għaxra li kkwalifikaw għall-finali. Fil-fatt, Glen spiċċa fil-ħdax-il post fis-semifinali, punt wieħed biss 'il bogħod mill-Iżvizzera, l-aħħar pajjiż ikkwalifikaw, b'total ta' 54 punt li jinkludu 12-il punt minn San Marino.

Fid-19 ta' Marzu 2021, Vella rebaħ l-ewwel edizzjoni tal-konkors Mużika Mużika bil-kanzunetta *Ħarsa Biss,* li ġiet ras imb'ras mal-kanzunetta *Għajjejt Inħobb* kantata minn Christian Arding.

## Referenzi

## Ħoloq esterni

* Sit uffiċjali
Eric Saade

**Eric Khaled Saade** (Helsingborg, 29 ta' Ottubru 1990) huwa kantant u preżentatur televiżiv Żvediż. Wara sentejn mal-grupp *What's Up!*, hu ħallihom biex jibda karriera bħala solista. Eric Saade se jkun ir-rappreżentant tal-Iżvezja fil-Festival tal-Eurovision 2011 li se jsir fil-Ġermanja wara li rebaħ il-Melodifestivalen 2011 bil-kanzunetta "Popular".

## Ħoloq esterni

* Sit uffiċjali
Semih Şentürk

**Semih Şentürk** (twieled fid-29 ta' April 1983) huwa eks-plejer tal-futbol Tork li kien jilgħab bħala attakkant.

## Karriera

Semih qatta' l-karriera kollha tiegħu mal-klabb ta' Fenerbahçe wara li ġie promoss mit-tim ġovanili (li magħhom skorja 63 gowl f'56 logħba) għal mal-ewwel tim fl-1999. Wara nuqqas ta' preżenzi mal-ewwel tim, fl-2001 ġie msellef lill-klabb mill-belt twelidu İzmirspor fit-tieni diviżjoni, fejn skorja 6 gowls f'20 preżenza. Ir-ribalta mat-tim ta' Istanbul waslet fl-istaġun 2005–06 fejn skorja tmien gowls, il-biċċa l-kbira minnhom jaslu wara li jkun daħal bħala sostitut. Matul l-istaġun 2007–08 hu sar plejer regulari mat-tim fejn spiċċa l-istaġun bħala l-aqwa skorer tal-kampjonat bi 17-il gowl minn 27 logħba (17 minnhom skjerat mal-ewwel ħdax). L-impenji tiegħu ġew ippremjati bili ġie msejjaħ bħala l-viċi-kaptan tal-iskwadra fl-2007, wara t-tluq ta' Ümit Özat u Tuncay Şanlı.

Nhar is-6 ta' Awwissu, 2008, grazzi għall-erba' gowls li skorja kontra MTK Budapest hu sar it-tieni plejer Tork wara Fethi Heper li skorja erba' gowls f'logħba waħda Ewropea.

## Internazzjonali

Şentürk ingħata l-ewwel sejħa mat-tim nazzjonali tal-futbol tat-Turkija fl-2006, fejn aktar tard ġie magħżul fl-iskwadra finali li kellha tieħu sehem fil-fażi finali tal-Kampjonati Ewropej 2008. Nhar il-11 ta' Ġunju, fil-konfront minn Grupp A kontra l-Iżvizzera, hu daħal bħala sostitut fis-46 minuta u madwar għaxar minuti wara hu kiseb il-gowl tal-pari permezz ta' daqqa ta' ras. 

Fil-partita mill-kwarti tal-finali kontra l-Kroazja, il-gowl ta' Şentürk fl-aħħar sekondi tal-ħin barrani tefa' lit-Turkija għal-lotterija tal-penalties. Il-gowl tiegħu wasal fil-120+1 minuta, l-iktar gowl tard li qatt ġie skorjat fil-Kampjonati Ewropej. It-Turkija eventwalment ħarġu rebbieħa 3–1.

Fis-semifinali kontra l-Ġermanja, Şentürk kellu għal darb'oħra jħalli marka. Wara li Miroslav Klose kien poġġa lill-Ġermanja 2–1 fil-vantaġġ, fis-86 minuta Şentürk skorja biex kiseb il-pari, għalkemm il-Ġermaniżi kisbu l-gowl deċiżiv fid-90 minuta li tefagħhom fil-finali.

## Unuri

;Fenerbahçe
* Süper Lig: 2000–01, 2003–04, 2004–05, 2006–07
* TFF Süper Kupa: 2007, 2009

## Ħoloq esterni

*
Magdalena Tul

**Magdalena Ewa Tul** (twieldet fid-29 ta' April 1980) hija kantanta Pollakka.

Fis-sena 2000, ittrasferixxiet minn Gdańsk għall-belt kapitali Varsavja fejn hemmhekk bdiet taħdem bħala kantanta u attriċi għat-teatru mużikali Studio Buffo. Tliet snin wara, Magda issiebħet ma' teatru mużikali ieħor, Roma. Hemmhekk, hi ħadet sehem f*'musicals* bħal "Miss Saigon", "Grease", "Cats" u "Academy of Mister Kleks".

Magda kienet fil-lista proviżorja ta' kantanti prospettivi għall-Festival tal-Eurovision 2005 f'isem il-Polonja. Sitt snin wara, fl-14 ta' Frar 2011, ġiet magħżula biex iġġorr il-bandiera Pollakka fil-Eurovision Song Contest 2011 ġewwa l-Ġermanja, bil-kanzunetta "Jestem".

## Referenzi

## Ħoloq esterni

*
Il-Madonna tal-Għar

Il-**Madonna tal-Għar** hi meqjuma fis-santwarju maġenb il-knisja ta' San Duminku, ir-Rabat (Malta).

Jingħad li l-istorja tal-Madonna tal-Għar ġejja mis-seklu 14 meta skont din l-istorja l-Madonna dehret lil kaċċatur. Illum fuq din il-grotta hemm santwarju kbir imwaqqaf mill-Patrijiet Dumnikani fl-1450. 
Fis-sena 1999, fuq replika tax-xbieha tal-Madonna tal-Għar deheru dmugħ tad-demm li ċarċru nhar is-6 ta' Mejju u nhar is-7 ta' Mejju.
 
## L-Istorja tal-Madonna tal-Għar
Skont l-istorja żewġ kaċċaturi ħarġu għall-kaċċa u wieħed minnhom daħal 
jistkenn ġo għar u raqad raqda twila. Sieħbu li kien qiegħed għall-kaċċa miegħu tħasseb bil-bosta bid-dawmien ta' sieħbu wieħed u ddeċieda li jmur ifittxu. Wara li dam ħafna jfittxu u ma sabux mar lura r-raħal inkwitat u nqala' ħafna tehwdin b'dan l-għejbien misterjuż. 
Bħalma jiġri lil kull aħbar oħra jgħaddi ż-żmien minn fuqha u malajr tintesa'. Hekk ġara lil din il-ġrajja u l-kaċċatur mitluf intesa' maż-żmien. Għaddew ħmistax-il xahar minn din il-biċċa u darba fost l-oħrajn deher ġej mill-bogħod raġel b'daqna twila. In-nies ħarġet bi ħġara biex tara min hu u malajr għarfu li kien seħibhom li ħmistax-il xahar qabel kien għeb b'mod tassew misterjuż.

Il-Mitluf qalilhom li kien raqad raqda fonda u f'din ir-raqda ra mara ċkejkna b'tarbija f'idha. Huwa għaraf mill-ewwel li kienet il-Madonna li deheritlu bil-bambin f'idha.
Meta qalulu li kien ilu nieqes ħmistax-il xahar huwa qalilhom li dik id-dehra hekk ta' ħlewwa kienet donna berqa mgħaġġla u li l-anqas biss kien intebaħ li għaddew ħmistax-il xahar. 

Hekk bdiet il-leġġenda tal-Madonna tal-Għar. In-nies baqgħu jmorru hemmhekk b'devozzjoni kbira u sal-lum eluf ta' nies jitilgħu r-Rabat biex iżuru lil Madonna tal-Għar. Fl-1450 il-patrijiet Dumnikani waqqfu kunvent fuq l-għar u afdaw ruħhom f'idejn il-Madonna tal-Għar. Sal-lum wieħed għadu jista' jmur hemm u jinżel fl-għar biex jivvenera lix-xbieha tagħha li l-Arċisqof Mikiel Gonzi kien inkurunaha fl-1957.

## Ix-Xbieha tal-Madonna tal-Għar tibki
Jingħad li fis-sena 1999 mis-6 u fis-7 ta' Mejju xbieha replika tal-irħam alabastru ċarċret dmugħ tad-demm. 
Illum din tinsab fl-oratorju tar-rużarju fl-istess kunvent.

## Ħoloq esterni
Il-Madonna tal-Għar
Stella Mwangi

**Stella Nyambura Mwangi** (twieledet fl-1 ta' Settembru 1986) hija kantanta Kenjana ta' ċittadinanza Norveġiża.

## Bijografija

Imwielda l-Kenja fl-1986, Stella marret toqgħod in-Norveġja flimkien ma' familtha fl-1991. Ta' età żgħira kienet diġà ikkomponiet u kitbet l-ewwel kanzunetti tagħha. Hi tagħmel parti mill-grupp ta' mużika Afrikana The Rise li ħareġ l-ewwel album tiegħu fl-1998. Ħadmet ukoll ma' diversi artisti Afro-Ewropej u fl-2005 kantant għal Nelson Mandela fl-okkażjoni tal-kampanja ta' prevenzjoni kontra l-AIDS.

Bdiet il-karriera tagħha bħal solista meta fl-2006 ħarġet il-kanzunetta "Take it back" li għamlet suċċess fl-Afrika u l-Iskandinavja, u li aktar tard iddaħħal fl-album *Living for Music* li ħareġ fl-2008. Fl-2010, ipproduċiet kanzunetta oħra taħt l-isem ta' "Smile".

Fl-2011, ħadet sehem fil-Melodi Grand Prix, konkors mużikali Norveġiż fejn ir-rebbieħ jingħata ċ-ċans li jirrapreżenta lin-Norveġja fil-Eurovision Song Contest. Fit-12 ta' Frar 2011, Mwangi ħarġet bħala r-rebbieħa u permezz tal-kanzunetta "Haba Haba" sabet post fis-semifinali tal-Festival tal-Eurovision 2011 li sar f'Düsseldorf, il-Ġermanja. Fl-10 ta' Mejju, Mwangi naqset li tagħmilha mal-aħħar għaxra li kellhom jikkwalifikaw għas-serata finali.

## Diskografija

### Albums

* 2008 – *Living for Music*

### Kanzunetti

* 2007 – "Take It Back"
* 2010 – "Smile"
* 2011 – "Haba Haba"

## Referenzi

## Ħoloq esterni